900 millioner kroner vil SVM-regeringen afsætte årligt til danske erhvervsuddannelser. Et område, der længe har efterspurgt en hjælpende hånd. Nyheden om det store beløb får Søren Samuelsen, der er direktør på TechCollege i Aalborg, til at trække på smilebåndet. - Jeg synes, det er rigtig glædeligt, siger han og fortsætter: - Det betyder, at det nu virkelig bliver taget seriøst, så jeg tænker da, at det kommer til at give et godt løft til kvaliteten af erhvervsuddannelserne. Hos TechCollege såvel som Himmerlands Erhvervs- og Gymnasieuddannelser skal pengene bruges på nyt udstyr. Også bedre lokaler står på ønskelisten. Men selvom pengene lander på et særdeles tørt sted, er det ikke nok, mener Søren Samuelsen. - Vi mangler stadigvæk en løsning på, hvordan får vi flere til at vælge en erhvervsuddannelse, og der tænker jeg, at der skal nogle strukturændringer til, således at vi på erhvervsuddannelserne kan få et større socialt fællesskab og bedre studiemiljø.

Opsummering:
Et nyt udspil skal sender penge i erhvervsuddannelsernes retning. Men det er ikke nok, mener direktør.